FI Euroopan unionin virallinen lehti C 162/7

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2010/C 162/04

Tämä julkaiseminen antaa oikeuden vastustaa muutoshakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

9 artiklassa tarkoitettu muutoshakemus

”PECORINO SARDO”

EY-N:o: IT-PDO-0117-0018-21.12.2000

SMM ( ) SAN ( X )

1. Eritelmän kohdat, joita muutos koskee:

—  Tuotteen nimi —  Tuotteen kuvaus —  Maantieteellinen alue — Alkuperätodisteet — Tuotantomenetelmä —  Yhteys maantieteelliseen alkuperään — Päällysmerkinnät —  Kansalliset vaatimukset —  Muuta (täsmennettävä)

2. Muutoksen (muutosten) tyyppi:

—  Yhtenäisen asiakirjan tai yhteenvedon muutos — Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (Muutokset):

3.1 Alkuperätodisteet:

Jäljitettävyyden ja valvonnan varmistamiseksi juustotahkoihin tehdään leimamerkintä, kun ne poistetaan tuotantoalueen varastoista. ”Pecorino Sardo” -juustotahkoihin kiinnitetään lähtemättömällä elintarvikemusteella leimamerkki. Se koostuu kyseisen nimityksen alkukirjaimista PS, jonka jäljessä ovat ilmaisu ”DOP” (=SAN) ja tuotantoyrityksen tunnus kahdella rivillä, joiden välissä on kapea, pohjastaan hieman kaareva juustoviipaletta kuvaava kartio. Tuotteen ominaisuuksien ja eri valmistusvaiheiden vuoksi leimamerkki saattaa hävitä näkyvistä. Jäljitettävyys on tällöin taattava pakkausmerkinnöin.

3.2 Tuotantomenetelmä:

Täsmennetään, että ”Pecorino Sardo” -juuston tuotantoon tarkoitettu lampaan täysmaito voidaan myös lämpökäsitellä tai pastöroida.

Lämpökäsittely oli muutamissa meijereissä käytössä jo ennen suojatun alkuperänimityksen hyväksymistä. Sillä on tarkoitus varmistaa tuotteen terveellisyys, poistaa patogeenisiä ja juustoutumista estäviä mikrobeja, hallinnoida kypsytysprosessia tuotteelle tyypillisten mikro-organismien avulla ja parantaa juuston aistinvaraista ja probioottista laatua sekä ravintoarvoa.

Täsmennetään, että inokuloinnissa käytetyt maitohappobakteerit voivat koostua myös muista kuin Streptococcus Thermophilus -lajin bakteereista, kunhan ne ovat lähtöisin tuotantoalueelta. Streptococcus Thermophilus -lajia onkin pidettävä yhtenä muttei suinkaan ainoana maidon luonnolliseen bakteerikasvustoon kuuluvana mikrobilajina.

Määritellään miedon ja kypsän ”Pecorino Sardon” varastointiedellytykset, jotta tuotteen laatuominaisuuksien säilyminen voidaan taata kuluttajalle. Kypsytyksen lopuksi tuote voidaan varastoida, kunhan varastointi tapahtuu kypsytystä alhaisemmassa lämpötilassa. Lisäksi on sallittua valella juuston pinta öljyllä, käyttää homeenestoaineita ja/tai muovisuojuksia. Varastointilämpötiloja ja juuston pintakäsittelyjä sovelletaan tuotteen valmistuksen jälkeen. Ne eivät siis muuta tuotteen aistinvaraisia ominaisuuksia vaan pitävät ne ennallaan varastoinnin ajan. Tämän lisäksi kielletään kummankin tuotetyypin jäädyttäminen tai pakastaminen ja sallitaan tyhjiöpakkausten ja elintarvikemuovista valmistettujen pakkausten käyttö.

3.3 Merkinnät:

Määritellään merkintöjä koskevat erityisvaatimukset.

SAN-merkinnän saaneiden ”Pecorino Sardo” -juustojen pakkausmerkinnän ulkorenkaassa on oltava kyseisen nimityksen tunnus. Ulkorenkaan leveys on 2–3 cm. Renkaan sisäpuolella on oltava kuvattuna 12–24 kertaa kyseistä SAN-tuotetta koskeva merkki.

Merkin pituuden on oltava 85 prosenttia renkaan leveydestä. Samassa kulmassa toisiinsa nähden olevat merkit on aseteltava täysin symmetrisesti siten, että viipaleen kärki osoittaa ulospäin.

Renkaassa ei saa merkin ja tunnuksen lisäksi olla mitään muita merkintöjä tai tekstejä.

SAN-merkinnän saaneen ”Pecorino Sardo” -juuston tunnistaminen varmennetaan tarralla, johon on merkitty juuston yksiselitteisen tunnistamisen mahdollistava aakkosnumeerinen koodi.

Juuston pakkausmerkintöjen yksityiskohtainen määrittely vastaa tuottajien esittämää vaatimusta tuotteen yhdenmukaisesta tunnistamisesta siten, että alkuperänimityksen tunnus on mahdollisimman näkyvä ja helposti tunnistettava, samalla kun aakkosnumeerinen koodi mahdollistaa tuotteen täsmällisen jäljitettävyyden, helpottaa valvontatoimenpiteitä ja tarjoaa kuluttajalle takeet.

Täsmennetään ”Pecorino Sardon” pakkaamista koskevat vaatimukset. Tuotantoalueella suoritetun kypsytyksen jälkeen ”Pecorino Sardo” voidaan pakata myös Sardinian alueen ulkopuolella kokonaisina juustoina tai paloina, myös tyhjiö- tai suojakaasupakkaukseen.

YHTEENVETO

NEUVOSTON ASETUS (EY) N:o 510/2006

”PECORINO SARDO”

EY-N:o: IT-PDO-0117-0018-21.12.2000

SAN ( X ) SMM ( )

Tässä yhteenvedossa on esitetty eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Ministero delle Politiche Agricole e Forestali Osoite: Via XX Settembre 20 00187 Roma RM ITALIA Tfn +39 0646655104 Fax +39 0646655306 Sähköposti: saco7@politicheagricole.gov.it

2. Ryhmittymä:

Nimi: Consorzio per la Tutela del Formaggio Pecorino Sardo Osoite: Via S. Alenixedda 2 09128 Cagliari CA ITALIA Tfn +39 070372885 Fax +39 070372885 Sähköposti: info@pecorinosardo.it Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.3 – Juustot

4. Eritelmä:

(yhteenveto asetuksen (EY) N:o 510/2006 4 artiklan 2 kohdan mukaisista edellytyksistä)

4.1 Nimi:

”Pecorino Sardo”

4.2 Kuvaus:

SAN-nimityksen saanut Pecorino Sardo on lampaan täysmaidosta valmistettu puolikypsä juusto, jota on olemassa kahta eri lajia: ”dolce” eli mieto, jota kypsytetään lyhyen aikaa (20–60 päivää) ja ”maturo” eli kypsä, jota kypsytetään vähintään kaksi kuukautta. Juusto on lieriön muotoinen, sileäpintainen, ja sen pohja on suora tai lähes suora. Juuston koostumus on tiivis ja kimmoisa.

4.3 Maantieteellinen alue:

SAN-nimityksellä varustetun ”Pecorino Sardo” -juuston tuotantoalue käsittää koko Sardinian autonomisen alueen.

4.4 Alkuperätodisteet:

Kaikkia tuotantovaiheita valvotaan rekisteröimällä tulevat ja lähtevät määrät. Tällä tavoin sekä merkitsemällä valvontaviranomaisen asianmukaisesti ylläpitämiin luetteloihin maidontuottajat ja juuston valmistuksesta, kypsytyksestä, pakkaamisesta ja paloittelemisesta vastaavat toimijat sekä ilmoittamalla valvontaelimelle tuotetut määrät varmistetaan tuotteen jäljitettävyys. Valvontaelin valvoo kaikkien rekistereihin merkittyjen luonnollisten ja oikeushenkilöiden toimintaa.

4.5 Tuotantomenetelmä:

”Pecorino Sardon” juustomassa on valmistettava mahdollisesti lämpökäsitellystä tai pastöroidusta lampaan täysmaidosta, johon voidaan lisätä alkuperäalueelta lähtöisin olevia maitohappobakteereita, jotka voivat taksonomisesti kuulua myös Streptococcus termophilus -lajiin. Kun maitoon on lisätty vasikan mahalaukusta saatua luonnollista juoksutetta, juustomassa rikotaan siten, että tulokseksi saadaan miedon juuston tapauksessa hasselpähkinän ja kypsän juuston tapauksessa maissinjyvän suuruisia rakeita. Tätä puolikypsytystä seuraa puristus, suolaus ja kypsytys. Kypsytykseen voi kuulua myös luonnollisin menetelmin toteutettava savustus. Mietoa juustoa kypsytetään 20–60 päivää, kun taas kypsän juuston kypsytys kestää vähintään kaksi kuukautta.

4.6 Yhteys maantieteelliseen alueeseen:

Luonnontekijöistä on mainittava lampaiden kasvatukseen soveltuvat Sardinian alueen erityispiirteet: lampaat laiduntavat luonnonlaitumilla, joilla kasvaa runsaasti luonnonyrttejä, jotka puolestaan antavat juuston valmistukseen tarkoitetulle maidolle erityisiä ominaisuuksia. Ihmiseen liittyvien tekijöiden osalta on korostettava paikallisen laiduntamisperinteen sosioekonomista merkitystä Sardinian väestölle. Se on usein ainoa tulonlähde alueilla, joilla ei ole muita kunnollisia taloudellisen kehityksen vaihtoehtoja.

4.7 Valvontaelin:

Nimi: OCPA Organismo di controllo dei formaggi Pecorino Romano Dop, Pecorino Sardo Dop, Fiore Sardo Dop Osoite: Zona Industriale Macomer c/o Consorzio latte 08015 Macomer NU ITALIA Tfn +39 0785742196 Fax +39 0785742197 Sähköposti: ocpa.cert@tiscali.it

4.8 Merkinnät:

SAN-nimityksellä varustettuun kulutukseen saatettavaan ”Pecorino Sardo” -juustoon kiinnitetään alkuperänimityksen ilmaiseva merkki.

Nimityksen myyntitunnus

(1) EUVL L 93, 31.3.2006, s. 12.